เคาะเบี้ยภัยน้ำท่วมบ้าน250บ.
ประกันไฟไหม้พ่วง5ภัยใหม่คุ้มครองสูงสุดจ่ายให้1แสน
12 ส.ค. 2554

ประกันไฟไหม้พ่วง5ภัยใหม่คุ้มครองสูงสุดจ่ายให้1แสน
ประกันวินาศภัยเคาะค่าเบี้ยกรมธรรม์อัคคีภัยใหม่ เพิ่มความคุ้มครอง 5 ภัย ราคา 250-300 บาท ทุนสูงสุด 1 แสนบาท
นายวิชัย สันติมหกุลเลิศ ประธานคณะกรรมการประกันภัยทรัพย์สิน สมาคมประกันวินาศภัย เปิดเผยว่า อัตราค่าเบี้ยประกันอัคคีภัยบ้านอยู่อาศัยแบบใหม่ ในส่วนของการขยายความคุ้มครองเพิ่มอีก 5 ภัยนั้น ราคาจะอยู่ตั้งแต่ 250-300 บาท โดยมีทุนประกันสูงสุดอยู่ที่ 1 แสนบาท ซึ่งอยู่ระหว่างรออนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่คาดว่าอย่างเร็วสุดจะออกมาขายได้ภายในงานสัปดาห์ประกันภัยในวันที่ 2 ก.ย.นี้ หรืออย่างช้าต้นเดือน ต.ค.นี้ 
สำหรับรูปแบบการเพิ่มความคุ้มครองนั้น ประกอบด้วย ภัยจากน้ำท่วม ลมพายุ ลูกเห็บ แผ่นดินไหว และภัยก่อการร้าย โดยเฉพาะเงื่อนไขการจ่ายค่าสินไหมทดแทนน้ำท่วม ซึ่งเป็นภัยที่น่าเป็นห่วงและเกิดมากที่สุดนั้น ได้มีการแบ่งออกเป็น 3 ระดับ คือ 1.กรณีที่น้ำท่วมสูงเกิน 1 ฟุต จ่ายค่าสินไหม 2 หมื่นบาท 2.หากน้ำท่วมสูงเกิน 3 ฟุต จ่ายค่าสินไหม 5 หมื่นบาท และ 3.หากเสียหายสิ้นเชิง หรือน้ำท่วมบ้านทั้งหลัง จ่ายค่าสินไหมสูงสุด 1 แสนบาท
“ต่อไปการขายกรมธรรม์ประกันภัยอัคคีภัยบ้านอยู่อาศัยจะมีความคุ้มครอง 5 ภัยนี้บวกเพิ่มเข้าไปในกรมธรรม์แบบเดิมโดยอัตโนมัติ ซึ่งเมื่อแบบประกันใหม่เริ่มขาย ทาง คปภ.ก็จะยกเลิกแบบประกันเก่าที่ไม่ได้ให้ความคุ้มครอง 5 ภัยใหม่นี้ออกจากตลาด” นายวิชัย กล่าว
อย่างไรก็ตาม กรมธรรม์ประกันภัยอัคคีภัยบ้านอยู่อาศัยที่ประชาชนสามารถซื้อได้พร้อมความคุ้มครองใหม่จะมีอยู่ด้วยกัน 3 แบบหลัก คือ 1.กรมธรรม์ประกันอัคคีภัยบ้านอยู่อาศัยแบบทั่วไปที่ลูกค้าสามารถเลือกทุนประกันได้ตามต้องการ คิดค่าเบี้ยคงที่ ส่วนแบบที่ 2 เป็นกรมธรรม์ประกันอัคคีภัยบ้านอยู่อาศัยแบบประหยัด ค่าเบี้ย 600 บาท มีทุนประกัน 6 แสนบาท และแบบที่ 3 เป็นกรมธรรม์ประกันอัคคีภัยบ้านอยู่อาศัยแบบรายย่อย ค่าเบี้ย 500 บาท มีทุนประกัน 5 แสนบาท โดยการรับประกันภัยกรมธรรม์ใหม่นี้ ทางบริษัท ไทยรับประกันภัยต่อ หรือไทยรี จะเข้ามารับประกันภัยต่อประมาณ 70-80% ส่วนที่เหลือบริษัทประกันวินาศภัยจะรับไว้เอง 
ทั้งนี้ คาดว่าเมื่อกรมธรรม์นี้ออกขายในปีแรก จะทำให้จำนวนบ้านที่ทำประกันเพิ่มเป็นเท่าตัว หรือ 2-3 ล้านกรมธรรม์ โดยเฉพาะสิ้นปีนี้จะเพิ่มอีกประมาณ 4-5 แสนกรมธรรม์ เมื่อเทียบกับจำนวนครัวเรือนที่จดทะเบียนทั่วประเทศประมาณ 22 ล้านหลัง และมีบ้านที่ทำประกันอัคคีภัยครบอายุกรมธรรม์ 1 ปีอยู่ประมาณ 1.3 ล้านกรมธรรม์